**ACTA DE LA SESSIÓ ORDINÀRIA DE PLE DE L’AJUNTAMENT DE MONTOLIU DE SEGARRA**

**Núm**: 1/2016

**Dia:** dimarts 26 de gener de 2016

**Hora d’inici**: 11 h

**Hora finalització**: 13 h

**Lloc**: Sala de Plens de l’Ajuntament de Montoliu de Segarra

**President:** Vicenç Roig Solé

**Regidors Assistents**:

Guillem Duch Pérez-Trujillo

Ramon Parellada Espuga

**Regidors absents que s’han excusat**: Eva Bonet Baqué i Ana Flix Mampel

**Secretària**: Mireia Irla Solà (SAT Consell Comarcal de la Segarra)

**Serveis d’Intervenció**: Xavier Ribera Alern (Tècnic del Consell Comarcal de la Segarra)

**Desenvolupament de la sessió**:

Mireia Irla Solà fa constar que existeix el quòrum legalment exigit establert a l’article 90.1 del Reglament d’Organització, Funcionament i Règim Jurídic de les Entitats Locals aprovat pe RD 2568/85 de 28 de novembre per poder-se desenvolupar la sessió.

**1.- Aprovació de l’acta de la sessió anterior.**

L’Alcalde demana si algun regidor o regidora té alguna esmena a fer a l’acta de la sessió anterior de data 3 de novembre de 2015, que ha estat lliurada.

El mateix alcalde comenta que cal modificar una errada al punt 3 de l’Aprovació modificació de l’ordenança fiscal per a l’exercici 2016 i següents: taxa de subministrament d’aigua potable.

On diu:

1r tram de 0 a 36 m3 (mínim)

2n tram de 36 m3 a 72 m3

3r tram a partir de 72 m3

Ha de dir:

1r tram de 0 a 18 m3 (mínim)

2n tram de 18 m3 a 36 m3

3r tram a partir de 36 m3

S’introdueix la correcció a la modificació de l’ordenança a l’acta i la proposta s’aprova per unanimitat.

**2.- Aprovació inicial del Pressupost de la corporació per a l’any 2016, les bases d’execució i la relació de llocs de treball.**

Vist el que disposa l’article 169 del RDL 2/2004, de 5 de març, pel qual s’aprova el Text refós de la Llei reguladora de les hisendes locals.

Vista la elaboració del pressupost per a l’exercici 2016, bases d’execució, relació de llocs de treball i plantilla de personal.

Vistos els informes de secretaria i d’intervenció.

L’alcalde proposa al Ple de la Corporació l’adopció del següent **ACORD:**

**Primer.-** Aprovar inicialment el projecte de pressupost corresponent a l’exercici de 2016, format per la següent documentació: memòria de l’alcaldia; informe de secretaria-intervenció; informe econòmic i financer; informe de la intervenció sobre el compliment de l’objectiu d’estabilitat, objectiu del deute públic i la regla de la despesa; plantilla de personal; annex d’inversions i bases d’execució del pressupost. (Tots aquests document restaran dipositats a l’Ajuntament per a qualsevol consulta)

**Segon.-** Sotmetre’l a informació pública pel termini reglamentari de quinze dies a fi que es puguin presentar les al·legacions oportunes. Transcorregut el mateix sense haver-se presentat cap al·legació, el pressupost es considerarà definitivament aprovat.

El Ple aprova l’acord per unanimitat.

**3.- Aprovació inici expedient de contractació administrativa mitjançant procediment negociat sense publicitat per a l’adjudicació de l’obra “*Consolidació de Talús Sud 1ª Fase Montoliu de Segarra”.***

Atès que mitjançant Acord GOV/186/2010, de 19 d’octubre, d’aprovació del Pla únic d’obres i serveis de Catalunya per a l’any 2011, es troba inclosa com a actuació subvencionada a l’Ajuntament de Montoliu de Segarra, l’actuació núm.: 2011/897 amb el títol *“Projecte de consolidació del Talús Sud 1ª Fase Montoliu de Segarra*”, amb un pressupost d’execució per contracte de 189.464,01€ (IVA inclòs) i una subvenció PUOSC (DL) per un import de 92.273,14€.

Atès que s’ha emès informe d’intervenció, en què s’acredita l’existència de crèdit suficient i adequat per finançar la despesa que comporta la celebració del contracte.

Atès que s’ha emès informe-proposta de secretaria sobre la legislació aplicable i el procediment a seguir.

Examinada la documentació que l’acompanya, atès l’informe de secretaria, i de conformitat amb allò que estableix la Disposició Addicional Segona del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre; l’alcalde proposa els **ACORDS** següents:

**Primer.-** Aprovar l’expedient de contractació de l’obra *“Projecte de consolidació del Talús Sud 1ª Fase Montoliu de Segarra”* mitjançant procediment negociat sense publicitat, oferta econòmicament més avantatjosa, diversos criteris d’adjudicació, i convocar-ne la seva licitació.

Segon.- Aprovar el plec de clàusules administratives i particulars que regirà el contracte d’obres *“Projecte de consolidació del Talús Sud 1ª Fase Montoliu de Segarra*”

Tercer.- Invitar a participar a la licitació un mínim de 3 empreses que es consideren capacitades per a la realització del contracte, i indicar-les que en el cas que hi estiguin interessades hauran de remetre a l’Ajuntament l’oferta econòmica juntament amb els documents que es detalla al plec de clàusules administratives particulars en el termini de 20 dies naturals a comptar a partir de l’endemà de la recepció de la invitació a participar, que seran les següents: Excavacions Germans Cases SL, Ribalta i Fills, SA i Construccions i Contractes Ribó.

La proposta s’adopta per unanimitat.

**4.- Aprovació moció de suport a les mobilitzacions i accions contra el Pla Hidrològic de la Conca de l’Ebre**

El Consell de Ministres espanyol, el 8 de gener de 2016, va aprovar dos decrets que inclouen un total de 16 plans hidrològics de conca (per al període 2015-2021) entre els quals es troba el de l’Ebre. Aquest Pla ha tingut el rebuig de quatre de les nou comunitats autònomes que rega el riu Ebre (Catalunya, el País Basc, Navarra i el País Valencià).

Durant el procés seguit per elaborar aquest Pla de Conca de l’Ebre, ni la Confederació Hidrogràfica de l’Ebre ni el Govern espanyol han tingut en compte les al·legacions que diverses associacions, entitats, partits i institucions van presentar per denunciar l’impacte negatiu i la greu amenaça que representava el Pla, tant per a la sostenibilitat del tram final del riu i el delta de l’Ebre com per a les activitats econòmiques, agrícoles i pesqueres que s’hi desenvolupen.

El 25 de juny de 2015, la Comissió per la Sostenibilitat de les Terres de l’Ebre aprovava amb el vot favorable de gairebé tots els membres, una proposta de cabals per al tram final del riu Ebre i el Delta amb tres propostes diferenciades; per a anys secs, normals i humits. Així, segons les conclusions dels estudis presentats, el cabal ecològic per a un any sec hauria de ser de 5.871 hm3/anuals; per a un any normal hauria de ser de 7.732 hm3/anuals i per a un any humit, de 9.907 hm3/anuals. A més, s’incorporava una proposta de cabal mínim d’excepcionalitat per a casos de sequera prolongada amb 3.518 hm3/anuals. Aquesta proposta de cabals ambientals que garantia la subsistència del Delta, el manteniment de l’activitat pesquera i el gran ecosistema del Delta, va ser presentada en forma d’al·legacions per la Generalitat de Catalunya perquè s’inclogués en el nou Pla hidrològic de la Conca de l’Ebre, però no va ser atesa.

En canvi, el cabal del riu fixat per al nou Pla de Conca és de 3.100 hm3/anuals (sense diferenciar anys secs o humits) és a dir, 5.000 hm3/anuals menys, que els proposats per la Comissió per la Sostenibilitat de les Terres de l’Ebre. Així que, en cas que s’implementi, tindrà un impacte equivalent a 2,5 transvasaments dels planificats pel Ministre Arias Cañete al Plan Hidrológico Nacional. Mentre que algun altre Pla de conca ha fixat els cabals ecològics en el cent per cent de les masses d'aigua, el de l'Ebre estableix únicament un vuit per cent del total de les masses de l'aigua.

Aquest Pla fixa un repartiment del cabal del riu, que augmenta les concessions de nous regadius en 450.000 hectàrees quan el total del nou regadiu de tots els plans de l’Estat espanyol és de 700.000 hectàrees. La majoria d’aquestes hectàrees no tenen concessions i van lligades a 56 noves infraestructures de regulació (embassaments).

La Plataforma en Defensa de l’Ebre, durant la tramitació del Pla de conca, va presentar més de 4.030 al·legacions particulars basades en requeriments que havia fet la Comissió Europea al Govern espanyol que no van ser acceptades. La Comissió va constatar que mancava molta informació als diversos plans de conca espanyols per adaptar-se a les normatives europees, i va requerir al Govern espanyol que ho modifiqués. La Comissió va adreçar preguntes molt concretes al Govern sobre el contingut del Pla de Conca de l’Ebre; de fet, va assenyalar 32 discrepàncies, 10 de les quals eren idèntiques a les de la queixa que va fer arribar la Plataforma en Defensa de l’Ebre.

Davant l’amenaça que suposa aquest nou Pla hidrològic de conca per al futur socioeconòmic i mediambiental del tram final del riu Ebre, el delta de l’Ebre i els seus pobles, l’alcalde proposa al Ple l’adopció dels següents **ACORDS:**

**1.** Manifestar al Govern de l’Estat espanyol el rebuig de l’Ajuntament de Montoliu de Segarra a l’aprovació definitiva del Pla Hidrològic de la Conca de l’Ebre que va tenir lloc en Consell de Ministres el passat 8 de gener de 2016.

**2.** Donar suport a les accions, iniciatives i mobilitzacions socials que es facin contra el Pla hidrològic de la conca de l’Ebre.

**3.** Donar suport a les accions que el Govern de Catalunya, els ajuntaments, així com altres institucions i entitats socials, presentin davant la Comissió Europea i altres organismes de caràcter estatal i internacional amb l’objectiu de defensar els cabals ecològics aprovats per la Comissió per la Sosteniblitat de les Terres de l’Ebre.

**4.** Demanar a la Comissió de Medi Ambient europea que vetlli per l’adequació i el compliment del Pla Hidrològic de Conca de l’Ebre a les directives europees d’Aigua, Aus i Hàbitats.

**4.** Comunicar aquest acord al president de la Generalitat de Catalunya, a la Conselleria de Territori i Sostenibilitat de la Generalitat de Catalunya, a la conselleria d’Agricultura de la Generalitat de Catalunya, als grups polítics del Parlament de Catalunya, al Govern espanyol, a la Confederació Hidrogràfica de l’Ebre i a la Plataforma en Defensa de l’Ebre.

La proposta s’aprova per unanimitat.

**5.- Donar compte i ratificar Decrets d’alcaldia.**

Es dona compte al Ple dels següents decrets d’alcaldia, que es relacionen a continuació:

|  |  |  |
| --- | --- | --- |
| NÚM.  | CONCEPTE  | DATA  |
| 47/2015 | Adjudicar obra restauració dipòsit d’aigua Ametlla | 26.10.2015 |
| 48/2015 | Concessió llicència tinença i conducció gossos potencialment perillosos | 27.10.2015 |
| 48b/2015 | Sol.licitud ajut gestió forestal sostenible | 12.11.2015 |
| 49/2015 | Aprovació projecte tècnic i sol.licitud canvi destinació “Reparació del dipòsit general d’aigua Ametlla Segarra” | 17.11.2015 |
| 50/2015 | Aprovació padrons fiscals subministrament aigua 2on semestre 2015 | 24.11.2015 |
| 51/2015 | Incoació exp. disciplina urbanística | 24.11.2015 |
| 52/2015 | Sol.licitud declaració zona afectada greument emergència protecció civil aiguats 2.11.2015 | 1.12.2015 |
| 53/2015 | Aprovar recuperació paga extraordinària mes desembre 2012 personal funcionari | 1.12.2015 |
| 54/2015 | Sol.licitar consorci AOC alta servei seu electrònica | 1.12.2015 |
| 55/2015 | Designació representant administració a les Eleccions Generals | 15.12.2015 |
| 56/2015 | Designació col.laborador administració a les Eleccions Generals | 15.12.2015 |
| 57/2015 | Designació secretària administració a les Eleccions Generals | 15.12.2015 |
| 58/2015 | Designació secretària administració a les eleccions agràries | 15.12.2015 |
| 1/2016 | Concessió llicència d’obres arranjament paret perimetral casa | 19.01.2016 |
| 2/2016 | Concessió llicència d’obres arranjament immoble | 19.01.2016 |
| 3/2016 | Delegació competència tinent alcalde | 19.01.2016 |
| 4/2016 | Concessió llicència d’obres arranjament immoble | 19.01.2016 |

El Ple se’n dóna per assabentat.

**6.- Informe d’alcaldia**

No n’hi ha

**7.- Precs i preguntes**

El regidor Ramon Parellada comenta que caldria pavimentar les zones més problemàtiques dels camins per tal de solucionar els problemes que causa l’aigua quan es produeixen aiguats com els del passat dia 2 de novembre; així s’evitaria haver d’arreglar-ho cada vegada.

El regidor Guillem Duch diu que seria bo que es demanés a l’adjudicatari de l’obra del talús de Montoliu una imatge prèvia de com quedarà l’obra una vegada realitzada.

Per això, sense més assumptes a tractar, l’Alcalde aixeca la sessió, de la qual n’estenc la present acta que signo per ordre i amb el seu vistiplau.

L’Alcalde,

Vistiplau,

Vicenç Roig Solé